Համագումարէն ետք ներկաները հրաւիրուած էին Պոզնանի Սուրբ Մալկոժաթա կաթողիկէ եկեղեցւոյ մէջ մասնակցելու Հայոց ցեղասպանութեան նուիրուած հայկական պատարագին: Հետաքրքրական էր, որ կոմիտասեան պատարագի խմբային երգեցողութիւնը կատարելու համար վերոյիշեալ կազմակերպիչներուն հրաւէրով Ուքրանիայէն հրաւիրուած էր ուքրանացի դպրապետ Անդրիաս Սքրապիուքը, որ երկար տարիներէ ի վեր կը ղեկավարէ Լվովի Սուրբ Աստուածածնի Վերափոխման մայր եկեղեցւոյ «Սաղմոս» երգչախումբը: Դպրապետ Սքրապիուքը երեք օրերու խտացուած դասընթացքի շնորհիւ` կրցաւ մարզել 30 լեհերէ կազմուած երգչախումբը, որոնց մէջ երկու հալէպահայեր կային: Մարզուած երգչախումբը եկեղեցւոյ մէջ ներկայ խուռներամ հաւատացեալներուն հրապուրիչ ձեւով ներկայացուց կոմիտասեան հմայիչ պատարագի երաժշտութիւնը: Պատարագը հայերէնով մատուցեց Հայ եկեղեցւոյ ծէսին նուիրեալ լեհ հոգեւորական ու Վարշաւայի Սթեֆան Վիշինսքիի Աստուածաբանական կաթողիկէ համալսարանի դասախօս փրոֆ. Եուզեֆ Նաումովիչը: